Declarația cu care Erling Haaland a stârnit noi speculații despre viitorul său: "Scrieți și ce am spus înainte"
Manchester City se pregătește de meciul retur din optimile UEFA Champions League.
În tur, în deplasare, "cetățenii" s-au impus cu scorul de 3-1, astfel că soarta calificării este aproape decisă.
Formația antrenată de Pep Guardiola este angrenată în trei competiții. În campionat, Manchester City se află pe locul doi, la un punct în urma lui Liverpool, în timp ce în FA Cup se pregătește de duelul din sferturile de finală, cu Newcastle.
Erling Haaland, declarații despre viitorul său
Erling Haaland a ajuns la Manchester City în vara lui 2022, iar de atunci a reușit să cucerească numeroase trofee alături de formația din Premier League.
Atacantul norvegian mai are contract cu gruparea de pe Etihad Stadium până la finalul sezonului 2026/2027, însă au apărut numeroase speculații despre viitorul său și o posibilă mutare la Real Madrid.
Înaintea duelului cu FC Copenhaga, jucătorul a vorbit în cadrul unei conferințe de presă despre viitorul său. "Sunt foarte fericit la City, foarte încântat de oamenii care mă înconjoară - antrenor, staff, conducere...
Spun asta acum, nu se știe niciodată ce aduce viitorul, dar sunt fericit. Puteți scrie asta, dar și ce am spus înainte!", a declarat Erling Haaland.
Declarația lui Pep Guardiola despre Erling Haaland
Tehnicianul spaniol a explicat că și-ar dori ca fotbalistul să rămână la Manchester City cât mai mulți ani, însă a lăsat de înțeles că oricine se poate interesa de serviciile sale.
"Ce credeți? Că nu vrem ca Erling să stea aici pentru următorii 10 ani? Sincer. Da, vrem să stea cât mai mult la acest club. Suntem îndrăgostiți de el. Vrem să ne păstrăm cei mai buni jucători.
Avem nevoie de jucători buni. O schimbare va avea loc atunci când Erling va decide să își prelungească contractul sau nu.
Dacă cineva îl vrea pe Haaland, e ușor. Să sune la Manchester City și să întrebe. Asta facem noi când vrem să obținem semnătura cuiva. Nu e mai complicat de atât", a declarat Pep Guardiola, citat de sport.es.
Urmăriți SPORT.RO și pe Google News